"তাই তো রাজমহিষী সুদেষ্ণা তখন ধীরে ধীরে নিজেকে সম্পূর্ণ নিরাবরণ করেছিলেন আপনার সামনে। তারপর কাছে এগিয়ে এসে বলেছিলেন, ‘এবার রাজার ইচ্ছা পূর্ণ করুন মহর্ষি।' আপনি কি তখন যোগবলে দেখতে পেয়েছিলেন প্রদীপের নম্র আলোয় ঢাকা সুদেষ্ণার হিরণ্ময়ী মূর্তিটিকে? সুদেষ্ণা কিন্তু চোখ মেলে তাকিয়ে দেখেছিলেন আপনার জীর্ণ শীর্ণ কুশ্রী আকৃতিটিকে। এবং তখন তাঁর মনে হয়েছিলো—তাহলে ইনিই সেই ব্যক্তি যিনি মানুষকে পশুপাখিদের মধ্যে অবাধ মিলনের কথা বলেছিলেন। পরমুহূর্তেই সুদেষ্ণা চোখ বন্ধ করেছিলেন এবং কম্পিত স্বরে বলেছিলেন, ‘আমি প্রস্তুত আছি ঋষিবর।’ আর আপনি তখন সুদেষ্ণার আরো কাছে গিয়ে তাঁর কোমল হাত দুটি আপনার অস্থিসার মুঠোয় শক্ত করে ধরে নিজের কপালে ঠেকিয়েছিলেন। সুদেষ্ণার সমস্ত শরীর যেন থরথর করে কেঁপে উঠেছিলো সে মুহূর্তে।